CELEX: 32015D0441
Language: da
Date: 2015-03-16 00:00:00
Title: Rådets afgørelse (FUSP) 2015/441 af 16. marts 2015 om ændring og forlængelse af afgørelse 2010/96/FUSP om Den Europæiske Unions militærmission for at bidrage til uddannelsen af somaliske sikkerhedsstyrker

17.3.2015   
            
            
               DA
            
            
               Den Europæiske Unions Tidende
            
            
               L 72/37
            
         RÅDETS AFGØRELSE (FUSP) 2015/441
   af 16. marts 2015
   om ændring og forlængelse af afgørelse 2010/96/FUSP om Den Europæiske Unions militærmission for at bidrage til uddannelsen af somaliske sikkerhedsstyrker
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               Den 15. februar 2010 vedtog Rådet afgørelse 2010/96/FUSP (1). Mandatet for EU-militærmissionen udløber den 31. marts 2015.
            
         
               (2)
            
            
               Bruxelleskonferencen om Somalia, der afholdtes den 16. september 2013, dannede grundlag for Somaliapagten og udløste en mekanisme for samordning og somalisk ejerskab gennem »New Deal«-taskforcen for Somalia.
            
         
               (3)
            
            
               Under det internationale møde, som Det Forenede Kongerige og Somalia var værter for den 18. september 2014 i London, redegjorde den føderale regering for Forsvarsministeriets planer om at udvikle den somaliske nationale hær frem til 2019 og dens umiddelbare behov.
            
         
               (4)
            
            
               Efter den strategiske revision i oktober 2014 bør EU-militærmissionens mandat forlænges indtil den 31. december 2016.
            
         
               (5)
            
            
               I medfør af artikel 5 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager ikke i gennemførelsen af denne afgørelse og deltager derfor ikke i finansieringen af denne mission.
            
         
               (6)
            
            
               EU-militærmissions mandat bør forlænges yderligere med et tilpasset mandat —
            
         VEDTAGET DENNE AFGØRELSE:
   Artikel 1
   Afgørelse 2010/96/FUSP ændres således:
   
               1)
            
            
               Artikel 1, stk. 2, affattes således:
               »2.   For at nå de mål, der er fastsat i stk. 1, skal EU-militærmissionen indsættes i Somalia for at tackle både institutionsopbygning i forsvarssektoren gennem strategisk rådgivning og direkte støtte til den somaliske nationale hær gennem uddannelse, rådgivning og mentorordninger. EU-militærmissionen skal også være rede til at bistå andre EU-aktører, så vidt midler og kapacitet rækker, med gennemførelsen af deres respektive mandater på det sikkerheds- og forsvarspolitiske område i Somalia.«
            
         
               2)
            
            
               Artikel 3 affattes således:
               »Artikel 3
               Udpegelse af missionens hovedkvarter
               1.   Missionens hovedkvarter placeres Somalia, i Mogadishus internationale lufthavn i Mogadishu. Det fungerer både som operativt hovedkvarter og styrkehovedkvarter.
               2.   Missionens hovedkvarter omfatter desuden et forbindelses- og støttekontor i Nairobi og en støtteenhed i Bruxelles.«
            
         
               3)
            
            
               Artikel 7, stk. 4, affattes således:
               »4.   EU-militærmissionen skal, så vidt midler og kapacitet rækker, operere i tæt samarbejde med andre internationale aktører i regionen, navnlig De Forenede Nationer og Amisom i overensstemmelse med Somalias føderale regerings aftalte krav.«
            
         
               4)
            
            
               I artikel 10 tilføjes følgende stykke:
               »5.   Det finansielle referencegrundlag for de fælles udgifter til EU-militærmissionen for perioden 1. april 2015 til 31. december 2016 beløber sig til 17 507 399 EUR. Den procentdel af referencebeløbet, der er omhandlet i artikel 25, stk. 1, i Athena, er 30 %, og den procentdel til forpligtelser, der er omhandlet i artikel 32, stk. 3, i Athena, er 90 %.«
            
         
               5)
            
            
               Følgende artikel indsættes:
               »Artikel 10b
               Projektcelle
               1.   EU-militærmissionen skal have en projektcelle med henblik på at identificere og gennemføre projekter, der skal finansieres af medlemsstaterne eller tredjestater, og som er i overensstemmelse med missionens mål og bidrager til opfyldelsen af mandatet.
               2.   Med forbehold af stk. 3 bemyndiges den øverstbefalende for EU-missionen til at anvende finansielle bidrag fra medlemsstaterne eller tredjelande til at gennemføre projekter, der konstateres at kunne supplere EU-militærmissionens øvrige aktioner på sammenhængende vis. I sådanne tilfælde indgår den øverstbefalende for EU-missionen en aftale med disse stater, der navnlig omfatter nærmere bestemmelser om, hvordan man skal behandle klager fra tredjeparter over skader, der er sket som følge af handlinger eller undladelser fra den øverstbefalende for EU-missionens side i forbindelse med anvendelsen af de midler, som disse stater har stillet til rådighed.
               De bidragydende stater kan under ingen omstændigheder drage hverken Unionen eller HR til ansvar for handlinger eller undladelser fra den øverstbefalende for EU-missionens side i forbindelse med anvendelsen af disse staters midler.
               3.   PSC skal give sit samtykke til accept af et finansielt bidrag fra tredjelande til projektcellen.«
            
         
               6)
            
            
               Artikel 11 ændres således:
               
                           a)
                        
                        
                           I stk. 1 affattes den indledende tekst således: »HR har om nødvendigt og i overensstemmelse med missionens behov bemyndigelse til i overensstemmelse med Rådets afgørelse 2013/488/EU (2) at videregive EU's klassificerede informationer, som er udarbejdet med henblik på missionen, til tredjestater, der er tilknyttet nærværende afgørelse
                        
                     
                           b)
                        
                        
                           I, stk. 2 og 3 ændres ordene »afgørelse 2011/292/EU« til »afgørelse 2013/488/EU«.
                        
                     
         
               7)
            
            
               Artikel 12, stk. 2 og 3, affattes således:
               »2.   EU-militærmissionens mandat ophører den 31. december 2016.
               3.   Denne afgørelse ophæves fra den dato, hvor EU-hovedkvarteret, forbindelses- og støttekontoret i Nairobi og støtteenheden i Bruxelles i overensstemmelse med de planer, der er godkendt for så vidt angår EU-militærmissionens afslutning, afvikles, jf. dog de procedurer, der er fastlagt i Athena vedrørende EU-militærmissionens revision og regnskabsaflæggelse.«
            
         Artikel 2
   Denne afgørelse træder i kraft på dagen for vedtagelsen.
   Den anvendes fra den 1. april 2015.
   
      Udfærdiget i Bruxelles, den 16. marts 2015.
      
         
            På Rådets vegne
         
         F. MOGHERINI
         
            Formand
         
      
   
   
      (1)  Rådets afgørelse 2010/96/FUSP af 15. februar 2010 om Den Europæiske Unions militærmission for at bidrage til uddannelsen af somaliske sikkerhedsstyrker (EUT L 44 af 19.2.2010, s. 16).
   
      (2)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).«